Jedan Vučko na “bijeloj” klupi, drugi stiže preko Učke u dresu Puljana. Jurica će s Harijem Vukasom voditi Hajduk na premijeri, dok se Igor Tudor ne vrati, a Luka će pak biti velika prepreka napadačima “bijelih” ispred suparničkog gola. Puljani su redizajnirani, dosta je bilo prometno na Aldo Drosini, vidjet ćemo kako je Pamić sve to posložio.



- Istina je, potpuno nova momčad, od prošle polusezone nam je otišlo osam-devet igrača i to iz onog dijela momčadi koja je iznijela taj dio prvenstva. Dobro za nas je što je obrana ostala gotovo nepromijenjena, jednako kao i pozicije defanzivnih veznih igrača. To je za našu igru važno. No, prema naprijed su potpuno novi igrači, dosta je sve drugačije.



Vidjet ćemo na premijeri kako će sve to izgledati - kaže nam Luka kojega smo zatekli upravo na izlasku iz tunela kroz Učku.



Stil igre koji gaji vaš trener neće se mijenjati bez obzira na izmjene u kadru.



- Istra već dugo pod vodstvo trenera Pamića igra jednako. Imamo u vrhu napada, prema gore mlade igrače, dosta brze koji mogu lako pobjeći u kontru. I ove godine ćemo igrati isto, disciplinirano u defanzivnom gardu i onda brzo, okomito prema naprijed. Posebno tako moramo igrati protiv Hajduka na Poljudu.



Jeste li pričali s bratom Juricom?



- Čuli smo se kratko, popričali, ne toliko o našem susretu. Profesionalci smo i tome ne pričamo. Možemo kada sve prođe. Osobno mi je jako drago zbog pobjede u Irskoj, pogledali smo te sažetke. Hajduk mi izgleda odlično, rastrčano, s puno igrača dolazi u završnicu.



Veseli me da su to sve mladi igrači, Hajdukova dica, drago mi je zbog malog Vlašića. Znam kako je to u Splitu i to je lijepo, navijači se odmah pokrenu, velika je to snaga Hajduka. Bit će i nama ugodnije igrati u takvoj atmosferi. Hajduku želim puno uspjeha, što uspješniju sezonu, ali ćemo se boriti da se kući vratimo neporaženi – zaključio je Luka Vučko.



r. radica

snimio damir krajač / cropix